J. Mikolaj, podpredseda vlády a minister školstva SR: (2009-09-08):
Predložený zákon alebo predloženým zákonom ministerstvo školstva vytvára pre verejné vysoké školy podporné prostredie na inovačné aktivity najmä prostredníctvom tzv. technologických inkubátorov, v ktorých budú vznikať nové spoločnosti princípom zahranične známym ako spin-off alebo start-up. V takomto prípade sa vyžaduje veľmi úzka spolupráca medzi akademickým prostredím a začínajúcimi podnikateľmi najmä z prostredia končiacich doktorandov či mladých výskumných pracovníkov, a preto sa v návrhu zákona týmto účelom navrhuje možnosť pre verejné vysoké školy vytvoriť takéto osobitné podmienky a prostredie. Toto opatrenie ďalej zabezpečuje v súlade s programovým vyhlásením vlády zlepšenie využívania výsledkov univerzitného výskumu v praxi, vytváranie nových pracovných miest s vysokou pridanou hodnotou, a tým zvyšuje úlohu vysokých škôl pri prechode na vedomostnú spoločnosť. Predkladaný návrh zákona podporuje študentskú mobilitu, ktorej zvýšenie požaduje aj samotné programové vyhlásenie vlády, keď umožňuje študentovi počas štúdia zmeniť vysokú školu či študijný program, na ktorý bol prijatý. Na rozdiel od súčasného stavu, ktorý umožňuje stať sa študentom zvoleného študijného programu na vybrané vysoké školy na základe prijímacieho konania, ak bude študent nespokojný s podmienkami štúdia na vysokej škole, zákon mu umožní požiadať o prestup na inú vysokú školu vrátane vysokých škôl v zahraničí. Súčasne sa otvára aj možnosť pre vysoké školy, aby mohli aktívne získavať kvalitných študentov z iných vysokých škôl s tým, že im ponúknu lepšie podmienky na štúdium. V podstate ide o to, aby študenti mali väčšiu možnosť pokračovať alebo študovať na viacerých vysokých školách podľa toho, ako im to profil umožňuje, a podľa toho, ako im to samotné vysoké školy umožnia. Vláda sa zaviazala dosiahnuť vyšší rast kvality vysokoškolského vzdelávania, preto predložený návrh zákona požaduje od vysokých škôl, aby si aktívne vypracovali vlastné vnútorné systémy zabezpečovania kvality vzdelávacieho procesu, založených na sledovaní pokroku, ktorý študenti dosahujú v štúdiu na vysokej škole. Súčasťou tohto systému bude aj jeho externé hodnotenie a monitoring Akreditačnou komisiou. Tento nástroj zabezpečovania kvality zabezpečuje v súlade s európskymi odporúčaniami a štandardmi komplexný systém vnútorného a vonkajšieho zabezpečovania kvality. Na podporu kvality vysokoškolského vzdelávania, ale aj podporu uplatňovania akademickej etiky sa zavádza register záverečných rigoróznych a habilitačných prác, ktorý bude podporným nástrojom pri odhaľovaní prípadného plagiátorstva študentov či vysokoškolských učiteľov, teda problém, ktorý sa nám v súčasnosti výrazne vyskytuje. Návrh zákona tiež navrhuje zjednodušené rozhodovanie o zmene začleňovania vysokých škôl, ku ktorému sa vláda takisto v programovom vyhlásení zaviazala v rámci urýchlenej diferenciácie vysokých škôl. Podľa súčasného právneho stavu sa totiž preradenie verejnej a štátnej vysokej škole uskutočňuje zákonom. Predložený návrh zákona zjednocuje rokovanie o preradení vysokej školy, keď o preradení vysokej školy na základe vyjadrenia Akreditačnej komisie, poradného orgánu vlády, rozhodne vláda Slovenskej republiky. Na základe súčasného stavu a na základe vyjadrenia Akreditačnej komisie sa diferencia škôl týmto návrhom zjednodušuje. Ďakujem pekne, pán podpredseda.